Document ID: 32009R0560

KOMMISSIONENS FORORDNING (EF) Nr. 560/2009
af 26. juni 2009
om ændring af forordning (EF) nr. 874/2004 om generelle retningslinjer for implementeringen af topdomænet .eu og dets funktioner samt principperne for registrering
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 733/2002 af 22. april 2002 om implementering af topdomænet .eu (1), særlig artikel 5, stk. 1,
efter høring af topdomæneadministratoren i overensstemmelse med artikel 5, stk. 1, i forordning (EF) nr. 733/2002, og
ud fra følgende betragtninger:
(1)
Ifølge artikel 6, stk. 3, i Kommissionens forordning (EF) nr. 874/2004 (2) registrerer topdomæneadministratoren domænenavne med alle de tegn, der findes i Fællesskabets officielle sprogs alfabeter, når der foreligger egnede internationale standarder.
(2)
Fællesskabets officielle sprog omfatter flere tegn end dem, der kunne benyttes til registrering af navne fra starten af den trinvise registreringsperiode, jf. kapitel IV i forordning (EF) nr. 874/2004.
(3)
Imidlertid er det nu blevet teknisk muligt under topdomænet .eu at registrere navne på Fællesskabets officielle sprog ved hjælp af tegn, der ikke tidligere kunne benyttes.
(4)
Det må sikres, at interesserede parter underrettes om de nye tegn, før disse tegn kan benyttes i praksis til registrering af navne under topdomænet .eu. Derfor bør topdomæneadministratoren på forhånd offentliggøre oplysninger om de tegn, der tilføjes til de tegn, der allerede kan benyttes til registrering af navne under topdomænet .eu.
(5)
I overensstemmelse med artikel 9, stk. 2, i forordning (EF) nr. 874/2004 har Kommissionen bedt topdomæneadministratoren om at indføre visse domænenavne direkte under topdomænet .eu til brug for Fællesskabets institutioner og organer. Nu hvor det er blevet teknisk muligt under topdomænet .eu at registrere navne på Fællesskabets officielle sprog ved hjælp af tegn, der ikke kunne benyttes fra starten af den trinvise registreringsperiode, jf. kapitel IV i forordning (EF) nr. 874/2004, bør Kommissionen have mulighed for at bede topdomæneadministratoren om at indføre domænenavne, der indeholder de pågældende tegn, ud over de navne, den allerede har bedt om at få registreret.
(6)
Medlemsstaterne, kandidatlandene og medlemmerne af Det Europæiske Økonomiske Samarbejdsområde har anmodet om at få registreret eller reserveret deres navne i overensstemmelse med artikel 8 i forordning (EF) nr. 874/2004. De pågældende navne er opført i bilaget til forordning (EF) nr. 874/2004. Nu hvor det er blevet teknisk muligt under topdomænet .eu at registrere navne på Fællesskabets officielle sprog ved hjælp af tegn, der ikke kunne benyttes fra starten af den trinvise registreringsperiode, jf. kapitel IV i forordning (EF) nr. 874/2004, har nogle lande anmodet om at få ændret listerne i dette bilag.
(7)
Det er derfor nødvendigt at ajourføre listerne i bilaget til forordning (EF) nr. 874/2004 for at få de navne med, der indeholder tegn, som ikke tidligere kunne benyttes.
(8)
Forordning (EF) nr. 874/2004 bør ændres i overensstemmelse hermed.
(9)
Da det er i de europæiske borgeres og virksomheders interesse, at de hurtigst muligt får mulighed for at registrere navne på Fællesskabets officielle sprog ved hjælp af tegn, der ikke kunne benyttes ved en sådan registrering fra starten af den trinvise registreringsperiode, jf. kapitel IV i forordning (EF) nr. 874/2004, bør denne forordning træde i kraft hurtigst muligt.
(10)
Foranstaltningerne i denne forordning er i overensstemmelse med udtalelse fra Kommunikationsudvalget (3) -
UDSTEDT FØLGENDE FORORDNING:
Artikel 1
I forordning (EF) nr. 874/2004 foretages følgende ændringer:
1)
Artikel 6 ændres således:
a)
Stykke 1, 2 og 3 nummereres.
b)
Stk. 4 affattes således:
»4. Hvis det bliver teknisk muligt under topdomænet .eu at registrere navne på Fællesskabets officielle sprog ved hjælp af tegn, der ikke kunne benyttes fra starten af den trinvise registreringsperiode, jf. kapitel IV, meddeler topdomæneadministratoren dette på sit websted.
Meddelelsen skal indeholde en liste over de pågældende tegn samt oplysninger om, fra hvilken dato det er muligt at registrere .eu-domænenavne med disse tegn.
Meddelelsen offentliggøres senest tre måneder før den pågældende dato.
5. Det forlanges ikke, at topdomæneadministratoren udfører funktioner ved hjælp af andre sprog end de officielle sprog.«
2)
Artikel 9 ændres således:
a)
Stykke 1 og 2 nummereres.
b)
Følgende tilføjes som stk. 3:
»3. Hvis det bliver teknisk muligt under topdomænet .eu at registrere navne på Fællesskabets officielle sprog ved hjælp af tegn, der ikke kunne benyttes fra starten af den trinvise registreringsperiode, jf. kapitel IV, giver topdomæneadministratoren Kommissionen besked herom.
Denne besked skal tilgå Kommissionen senest en måned, før den meddelelse, der henvises til i artikel 6, stk. 4, offentliggøres, og datoen for den nævnte meddelelses offentliggørelse skal fremgå af beskeden.
Senest ti hverdage før den dato, der er anført i meddelelsen i overensstemmelse med artikel 6, stk. 4, beder Kommissionen topdomæneadministratoren om at indføre de domænenavne med et eller flere af de pågældende tegn, som den ønsker at reservere til brug for Fællesskabets institutioner og organer, direkte under topdomænet .eu.«
3)
Ændringen i artikel 11, stk. 4, vedrører ikke den danske udgave (o.a.).
4)
Ændringen i artikel 12, stk. 1, første afsnit, vedrører ikke den danske udgave (o.a.).
5)
Bilaget erstattes af bilaget til denne forordning.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 26. juni 2009.

Labels: 12
7
15